蟻飲研槽歌
作者：朱渙
朝代：宋

paragraphs: 晴窗棐几風日舒，呼童汲水供蟾蜍，涓流入研玄穎濡。
一蟻蠢蠢爰來趨，須臾十百與之俱。
前後有行不亂踰，宛若徙穴舁腐餘。
想應燥吻脣頰枯，清夢思欲吞江湖。
摇尾羞作涸轍呼，奮迅恰如東海魚。
物生天地小大殊，饑食渴飲皆同塗。
矧爾有靈非至愚，大槐南柯名利區。
一夢而覺驚幻虛，爾其聽我毋睢盱。
爾吭既沃腹既腴，歸安其藏勿浪逋。
階前羣兒政嬉娛，以指劃土縻爾軀。